b'\n_START_ARTICLE_\nPetelinov Janez\n_START_SECTION_\nVsebina\n_START_PARAGRAPH_\nV Bre\xc5\xa1ki vasi so vro\xc4\x8dega poletnega dne va\xc5\xa1\xc4\x8dani spravljali domov obilne pridelke. Tistega dne se je domov vrnil Petelinov Janez, mlaj\xc5\xa1i \xc5\xbeupanov sin, ki se je \xc5\xa1olal za duhovnika, vendar je opustil \xc5\xa1olanje, saj ga vera ni zanimala in je bil proti njej. \xc5\xbdupan Petelin je imel z \xc5\xbeeno Polono \xc5\xa1e starej\xc5\xa1ega sina Jo\xc5\xbeeta, ki je bil pri vojakih, mlaj\xc5\xa1o h\xc4\x8der Reziko, staro 12 let, in starej\xc5\xa1o h\xc4\x8der Ne\xc5\xbeiko, ki je delala v njegovi gostilni. Janez je star\xc5\xa1em povedal, da ne bo ve\xc4\x8d \xc5\xa1tudiral, ampak da bo \xc5\xa1el z baronom na Dunaj, kjer bo pomagal njegovemu sinu pri u\xc4\x8denju. Doma\xc4\x8di so bili razo\xc4\x8darani nad njim. Bre\xc5\xa1ka vas ni imela \xc5\xa1olskega poslopja in tudi u\xc4\x8ditelja ne, ker orglar ni imel sposobnosti za pou\xc4\x8devanje, zato sta otroke v \xc5\xbeupni\xc5\xa1\xc4\x8du pou\xc4\x8devala \xc5\xbeupnik in kaplan, ki pa za to delo nista bila pla\xc4\x8dana. Otroci so se v \xc5\xa1oli nau\xc4\x8dili brati in pisati, radi so hodili v \xc5\xa1olo, ker sta gospoda dobro ravnala z njimi. Nekega dne so Bre\xc5\xbeani dobili ukaz, da morajo sezidati \xc5\xa1olo in najeti u\xc4\x8ditelja. Va\xc5\xa1\xc4\x8dani so bili sprva proti, a so vseeno sezidali \xc5\xa1olo zraven cerkve. Dobili so u\xc4\x8ditelja, ki se je preselil v vas. \xc5\xbdupnik je v nedeljo po ma\xc5\xa1i povedal, da se bo pri\xc4\x8del pouk in da naj star\xc5\xa1i vpi\xc5\xa1ejo svoje otroke v \xc5\xa1olo. O u\xc4\x8ditelju so imeli Bre\xc5\xbeani razli\xc4\x8dna, deljena mnenja, a so naslednji dan pripeljali svoje otroke v \xc5\xa1olo na vpis. Po\xc4\x8dasi so za\xc4\x8deli zaupati u\xc4\x8ditelju. Ne\xc5\xbeika je pela v pevskem zboru, veliko se je pogovarjala z u\xc4\x8diteljem, ki jo je spra\xc5\xa1eval po Janezu. Ljudje so za\xc4\x8deli govoriti, da se med Ne\xc5\xbeiko in u\xc4\x8diteljem nekaj plete. Petelinovi so dobili Janezovo pismo, da je \xc5\xa1el kot prostovoljec v vojsko. Izvedeli so tudi, da je Jo\xc5\xbee umrl v boju, zato je Petelin prestavil h\xc4\x8derino poroko z u\xc4\x8diteljem. Petelin in \xc5\xbeena sta se dogovarjala, kako bosta razdelila posestvo. Domov se je vrnil Janez, ki je moral zaradi po\xc5\xa1kodbe zapustiti vojsko. Pobotal se je z doma\xc4\x8dimi, vendar je za\xc4\x8del ljudi \xc5\xa1\xc4\x8duvati proti veri, zato je moral spet od doma. V mestu si je na\xc5\xa1el slu\xc5\xbebo pri advokatu Zvitovi\xc4\x8du, ki mu je pomagal pri volitvah. Zvitovi\xc4\x8d je bil liberalec in je kandidiral za poslanca. Janez se je v mestu seznanil z uradnikom Kleparjem in njegovo dru\xc5\xbeino ter se zapletel v ljubezenska razmerja z njegovimi h\xc4\x8derkami. U\xc4\x8ditelj Urani\xc4\x8d in Ne\xc5\xbeika sta se medtem poro\xc4\x8dila. Zvitovi\xc4\x8d ni dobil podpore na volitvah, zaradi \xc4\x8desar je Janez skupaj z njim za\xc4\x8del spletkariti proti bre\xc5\xa1kemu \xc5\xbeupniku in u\xc4\x8ditelju, za katerega je mislil, da mu ho\xc4\x8de njegov o\xc4\x8de prepustiti posest. Zaradi tega sta morala oba na zagovor, u\xc4\x8ditelj je bil kazensko preme\xc5\xa1\xc4\x8den. Petelin ga je pregovoril, da je opustil poklic in ostal v vasi. Janez je ukradel Zvitovi\xc4\x8du denar in pobegnil, zaradi \xc4\x8desar so ga iskale oblasti na njegovi doma\xc4\x8diji. Po odpovedi u\xc4\x8ditelja Urani\xc4\x8da je Be\xc5\xa1ka vas dobila novega u\xc4\x8ditelja Dolenca. Otroci so \xc5\xbeeleli starega u\xc4\x8ditelja nazaj, star\xc5\xa1i pa jih niso ve\xc4\x8d po\xc5\xa1iljali v \xc5\xa1olo. U\xc4\x8ditelj Dolenc je pisal okrajnemu glavarstvu, da se je Bre\xc5\xa1ka vas uprla \xc5\xa1oli in prosil za pomo\xc4\x8d oziroma kazen za upornike, ki naj bi jih prisilili, da po\xc5\xa1ljejo svoje otroke v \xc5\xa1olo. V vas so pri\xc5\xa1le oblasti in nalo\xc5\xbeile kazen upornikom, otroci pa so spet hodili v \xc5\xa1olo. Vsi so bili jezni na u\xc4\x8ditelja, zato so se ga izogibali. Janez je izgubil to\xc5\xbebo z o\xc4\x8detom, nekega dne pa se je vrnil, saj je zapravil ves Zvitovi\xc4\x8dev denar. Hotel je za\xc5\xbegati doma\xc4\x8dijo, vendar ga je pes raztrgal in je umrl. Za njim so \xc5\xbealovale mati in sestri. U\xc4\x8ditelj Dolenc je konec \xc5\xa1olskega leta od\xc5\xa1el, njegovo mesto je spet prevzel stari u\xc4\x8ditelj in fara je bila zadovoljna. V vasi je bil mir, saj so se Janezovi privr\xc5\xbeenci pobili med sabo. U\xc4\x8ditelj Urani\xc4\x8d je vodil bralno dru\xc5\xa1tvo in pri tem bil uspe\xc5\xa1en.\n_START_SECTION_\nVir\n_START_PARAGRAPH_\nJakob Ale\xc5\xa1ovec. Petelinov Janez. Povest. Ljubljana: Jugoslovanska tiskarna, 1919.'